|  |
| --- |
| “Jiena nemmen! Għinni fil-fidi nieqsa tiegħi!”(Mk 9,24).**LECTIO DIVINA****It-Tieni Ħadd tal-Avvent****(Sena Ċ)****Lq 3,1-6**żmien ta’ stennija...Seminarju tal-Qalb ta’ ĠesùRabat – Għawdex2012 |

**“Fis-sena ħmistax tal-ħakma ta’ Tiberju Ċesari, meta Ponzju Pilatu kien gvernatur tal-Lhudija, Erodi tetrarka tal-Galilija, ħuh Filippu tetrarka tal-artijiet tal-Iturija u t-Trakonja, u Lisanja tetrarka ta’ Abileni, fiż-żmien meta l-uffiċċju ta’ qassis il-kbir kien f’idejn Anna u Kajfa,...” (vv. 1-2a)**

Sensiela sħiħa ta’ poteri ta’ kull tip u ta’ kull twemmin: Tiberju Ċesari; pagan, b’ħakma fuq id-dinja, Erodi; Lhudi b’ħakma fuq il-Palestina u fuq il-poplu Lhudi, Anna u Kajfa qassisin kbar b’ħakma fuq it-tempju u fuq ir-reliġjożità tal-poplu... Għandna riferiment għall-istorja kollha universali. Għaliha hi ddestinata l-Kelma tal-Mulej” (vv. 2b u 6); m’hemmx la distinzjoni u lanqas preferenza bejn profan u sagru.

Għalkemm il-kelma se ssir “laħam” f’Iżrael (ara v. 6 u Ġw 1,14), dan ma jistax iżomm għalih waħdu l-benefiċċji ta’ din il-kelma (i.e. is-Salvazzjoni), imma pjuttost irid iwassalha lill-popli l-oħra kollha. “Il-bnedmin kollha” (πᾶσα σὰρξ = kull laħam) huma msejħa għall-konverżjoni u għalhekk “jaraw is-salvazzjoni ta’ Alla”. Il-*Kelma*, il-*konverżjoni* u s-*salvazzjoni* mhuma qatt esklussivi, għax ġejjin minn Alla u huma indirizzati għal kull min hu maħluq fuq ix-xbieha tiegħu.

**“...il-Kelma tal-Mulej ġiet fuq Ġwanni bin Żakkarija, fid-deżert.” (v. 2b)**

Il-Kelma tal-Mulej ma taqa’ fuq ħadd minn dawn l-imsemmija f’vv. 1 u 2a, imma biss fuq “Ġwanni bin Żakkarija, fid-*deżert*”. Id-deżert: post vojt, fih ma joqgħod ħadd, skiet u baħħ... U propju minħabba dan l-ambjent, li jagħmlu l-post ta’ fejn wieħed jiltaqa’ miegħu nnifsu u jiltaqa’ ma’ Alla.

Ġwanni *jgħix* fid-deżert u għalhekk hu jinsab fil-post ideali b’dispożizzjoni ideali biex: fuqu *taqa’* l-Kelma t’Alla, hu *jilqagħha*, biex imbagħad joħroġ *ixandarha*.

**“U ġie fl-inħawi kollha ta’ madwar il-Ġordan, ixandar magħmudija ta’ ndiema għall-maħfra tad-dnubiet” (v. 3)**

“magħmudija” – *tinżel taħt* (l-ilma). Il-magħmudija tirrappreżenta d-destin ta’ kull ħlejqa. Il-persuna li taċċetta li titgħammed tkun qed tirrassenja ruħha u taċċetta dan il-limitu kbir li għandha bħala maħluqa (kreatura). Imma (għan-Nisrani) magħha hemm ukoll ix-xewqa tal-wegħda (ara Ġw 14) u l-aċċettazzjoni tal-mistenni (dak li ġie u li għadu jrid jerġa jiġi).

Ġwanni jipprietka u jsejjaħ għall-“magħmudija ta’ ndiema” u għalhekk għall-“maħfra tad-dnubiet”. Għalhekk dan mhux sempliċiment rit, imma azzjoni esterna li titlob *konverżjoni* – bidla ta’ mentalità, bidla tal-qalb, bidla ta’ atteġġjamenti.

Il-bniedem qatt ma jista’ jeħles lilu nnifsu jew jneħħi d-dnub tiegħu stess. Huwa Alla li jħobb u li jaħfer li jista’ jagħmel dan.

**“kif hemm imniżżel fil-ktieb tal-profezija ta’ Isaija: ‘Leħen ta’ wieħed jgħajjat fid-deżert: Ħejju t-triq tal-Mulej, iddrittaw il-mogħdijiet tiegħu.’” (v. 4)**

Ġwanni juża l-istess kelmiet li bihom Isaija kien iqawwi qalb l-eżiljati f’Babilonja, u li dan il-poplu kien qata’ qalbu li xi darba għad jerġa jikseb il-libertà (ara Is 40). Ġwanni huwa “vuċi” u mhux il-“kelma”.

L-ewwel hu meħtieġ li wieħed jagħraf u jifhem il-vuċi biex imbgħad il-kelma tkun tista’ teħel ma’ moħħu. Il-vuċi hija strument. Il-kelma hija l-iskop. Il-vuċi mingħajr il-kelma hija biss ħoss; ma tagħmilx sens.

Ġwanni huwa x-xempju ta’ dak li hu msejjaħ ikun flok Kristu jew Kristu ieħor: fidil mhux tant għalih innifsu (vuċi), imma fidil għal Kristu u l-messaġġ tiegħu (il-Kelma): “il-ħabib tal-għarus li jkun ħdejh u jisimgħu, jifraħ ħafna meta jisma’ leħen l-għarus. U dan hu l-ferħ li bih qalbi mtliet. Jeħtieġ jikber hu u niċkien jien.” (Ġw 3,29, ara ukoll Ġw 1,15.29-34)

“Ħejju t-triq tal-Mulej, iddrittaw il-mogħodijiet tiegħu” hija t-triq tar-ritorn; id-destinazzjoni biex wieħed jikseb il-libertà.

Fit-T.Q. “jitniżżlu l-muntanji u l-għoljiet... jimtlew il-widien u titwitta l-art ħalli *Iżrael jimxi*...” (Bar 5,7); il-poplu kważi jwettaq hu l-azzjoni biex jeħles lilu nnifsu.

Fil-T.Ġ. “ħejju t-triq... iddrittaw il-mogħdijiet... kull muntanja u għolja titbaxxa, il-mogħdijiet jidrittaw... jitwittew” (vv. 4-5) biex *Kristu Ġesù* *jiġi* u jagħti libertà sħiħa u salvazzjoni mid-dnub; fatt li l-bniedem waħdu qatt ma seta’ jwettaq.

**“Kull wied jimtela, kull muntanja u għolja titbaxxa, il-mogħdijiet mgħawġa jiddrittaw, u t-triqat imħarbta jitwittew.” (v. 5)**

Stedina għal *preparazzjoni* biex permezz tat-*triq dritta*, Alla jkun jista’ jidħol fil-bniedem u jsib post fil-qalb tiegħu: “Dritta hi t-triq ta’ Alla; safja hi l-Kelma tal-Mulej.” (Salm 18,31)

Il-muntanja, l-għolja, il-mogħdija mgħawġa u triq imħarbta huma kollha ostakli (skużi li jiena noħloq) biex Alla *ma jirnexxilux jasal* fil-qalb tiegħi u jġib bidla (għax il-konverżjoni [bidla] dejjem tista’ toħloq skumdità). Biex iseħħ dan l-ordni (imsemmi f’vv. 4b u 5), fil-persuna jeħtieġ li jkun hemm l-atteġġjamenti tas-sinċerità, l-verità u l-umiltà.

**“U l-bnedmin kollha jaraw is-salvazzjoni ta’ Alla”. (v. 6)**

Għall-Evanġelista Luqa, din is-salvazzjoni hija eżodu ġdid u definittiv għax issir minn Alla nnifsu, issir darba għal dejjem, u indirizzata lejn kullħadd (πᾶσα σὰρξ); Lhudi u pagan, ħieles jew skjav. Meta qed juża l-kelma “laħam” (flok bniedem [αντηροπος]) Luqa għandu f’moħħu l-fraġilità, in-nuqqasijiet, il-limiti, id-dnub u l-mewt li huma karatteristika ta’ kull bniedem.

*Meditatio*

* Il-programm tas-seminarju joffrili diversi mumenti ta’ *deżert..*. Kif qed nużah dan iż-żmien?
* Kemm qed inħalli spazju fil-formazzjoni tiegħi biex ikun Alla li jikkonverti u jifforma lil qalbi (u ma tkunx azzjoni esklussiva tiegħi)?
* Kemm jien *umli* filli nixtieq inkun sempliċiment il-“vuċi” li twassal il-“Kelma” ta’ Kristu? Kemm nixtieq inkun l-istrument li juża Alla biex iwassal is-salvazzjoni *tiegħu* lill-oħrajn kollha (huma min huma, u qegħdin fejn qegħdin)?